Hvordan invitere lokalavisa til ditt arrangement

**Flere lokallag deltar og arrangerer solidaritetsmarkeringer for Palestina i disse dager. Her er noen tips til hvordan å invitere journalister til markeringene.**

**1. Ta kontakt**

Om du ønsker å få lokalavisen eller annen presse til å skrive om arrangementet deres, er det viktig å ta kontakt med dem, gjerne noen dager i forveien. En kjapp e-post til redaksjonen er ofte nok, men ring gjerne tips-telefonen deres i etterkant og spør om de har mottatt tipset deres og om de er interessert.

**2. Hvordan skrive invitasjonen**

For å vekke interessen til journalistene er det lurt å skrive en kort tekst, som kommer til poenget kjapt.

Lag en kort tittel og en innledning på én til to setninger, der du gjerne forteller om: Hva, hvem, hvor, hvorfor og når.

* **Hva, hvor og når:** Hva slags type arrangement er det snakk om, hvor skjer det og når skjer det.
* **Hvem:** Dem som arrangerer, kommer det sentrale skikkelser som politikere eller har noen av de involverte en tilknytning til det som skjer i Palestina?
* **Hvorfor:** Hva ønsker dere å oppnå?

**Eksempel på tittel:**

*Norsk Folkehjelp «lokallagsnavn» fyller torget i sentrum for Palestina: Krever en umiddelbar våpenhvile og beskyttelse av sivile*

*Palestinske «navn på personen» skal tale til folket på mandag: Det må bli slutt på krigen!*

**Eksempel på innlending:**

*Norsk Folkehjelp «lokallagsnavn», «navn på andre organisasjoner som eventuelt er med» inviterer til solidaritetsmarkering for Palestina førstkommende mandag 13. november klokka 18:00.*

**Selve teksten:**

Deretter kan dere skrive noen punkter der dere går mer i dybden på arrangementet og formål. Bruk gjerne Norsk Folkehjelps nettsider til å hente informasjon og inspirasjon.

Eksempel på tekst:

*Etter mer enn tre uker med konstant bombing og luftangrep, avbrudd og nedstengning av vann- og strømforsyning, raskt synkende tilgang på mat og andre livsnødvendige varer og begrensede mengder nødhjelp som kommer inn på Gazastripen, er den humanitære situasjonen mer enn alvorlig. Norsk Folkehjelp «lokallagsnavn» oppfordrer alle til å bli med på markeringen og kreve umiddelbar våpenhvile og beskyttelse av sivile på Gazastripen og Vestbredden.*

Skal du eller noen i lokallaget holde appell, legg gjerne med noen utdrag fra talen din som sitater i teksten:

– Den vedvarende bombingen og utsultingen av det palestinske folket på Gazastripen må stoppe, sier «navn på medlem i lokallaget».

Skriv gjerne om journalisten kan få intervjue sentrale personer som er med på markeringen, som lokallagsleder, politiker eller personer med personlig tilknytning/engasjement for det som skjer i Gaza.

**3. Er ikke garantert at noen kommer**

Selv om du har sendt lokalavisa en god tekst, og til og med ringt dem, gir ikke dette noen garanti for at det kommer en journalist til arrangementet. Noen ganger skriver kanskje avisa noe på forhånd av arrangementet ditt, men kommer ikke på selve arrangementet, eller omvendt. Uansett er det fantastisk at du har gjort et forsøk.